Document ID: 32015R0504

KOMISIJAS ĪSTENOŠANAS REGULA (ES) 2015/504
(2015. gada 11. marts),
ar kuru īsteno Eiropas Parlamenta un Padomes Regulu (ES) Nr. 167/2013 attiecībā uz administratīvajām prasībām lauksaimniecības un mežsaimniecības transportlīdzekļu apstiprināšanai un tirgus uzraudzībai
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2013. gada 5. februāra Regulu (ES) Nr. 167/2013 par lauksaimniecības un mežsaimniecības transportlīdzekļu apstiprināšanu un tirgus uzraudzību (1) un jo īpaši tās 22. panta 4. punktu, 24. panta 4. punktu, 25. panta 2., 3. un 6. punktu, 27. panta 1. punktu, 33. panta 2. punktu, 34. panta 3. punktu, 35. panta 4. punktu, 45. panta 2. punktu, 46. panta 3. punktu un 53. panta 8. punktu,
tā kā
(1)
Šī regula paredz detalizētas administratīvas prasības attiecībā uz informācijas mapes un informācijas dokumenta veidnēm; sertifikāta veidnēm par atbilstību piekļuves prasībām transportlīdzeklī iebūvētās diagnosticēšanas sistēmai un informācijai par tehnisko apkopi; atbilstības sertifikāta veidnēm; ražotāja normatīvās plāksnītes un ES tipa apstiprinājuma marķējuma paraugiem; ES tipa apstiprinājuma sertifikāta veidnēm un piemērojamo prasību vai aktu sarakstu, kas pievienots ES tipa apstiprinājuma sertifikātam; ES tipa apstiprinājuma sertifikātu numerācijas sistēmu; ES tipa apstiprinājuma sertifikātam pievienotās testu rezultātu lapas veidni; vispārīgām prasībām testu protokola veidlapām; tādu detaļu vai aprīkojuma sarakstu, kuras var radīt nopietnu apdraudējumu būtisku sistēmu pareizai darbībai; tādu detaļu vai aprīkojuma, kuras var radīt nopietnu apdraudējumu būtisku sistēmu pareizai darbībai, laišanas tirgū un nodošanas ekspluatācijā apstiprināšanas procedūras visiem aspektiem, kā arī tādu detaļu vai aprīkojuma laišanas tirgū un nodošanas ekspluatācijā sertifikāta veidni, kuras var radīt nopietnu apdraudējumu būtisku sistēmu pareizai darbībai; tādu detaļu vai aprīkojuma laišanas tirgū un nodošanas ekspluatācijā sertifikātu numerācijas sistēmu, kuras var radīt nopietnu apdraudējumu būtisku sistēmu pareizai darbībai.
(2)
Atšķirībā no Eiropas Parlamenta un Padomes Direktīvas 2003/37/EK (2), Regula (ES) Nr. 167/2013 paredz pilnīgu prasību kopumu, lai varētu pieteikties ES pabeigta transportlīdzekļa tipa apstiprinājumam attiecībā uz visām lauksaimniecības un mežsaimniecības transportlīdzekļu kategorijām. Būtu jāparedz administratīvie paraugi izmantošanai ES tipa apstiprināšanas procedūrās.
(3)
Kopš ar Direktīvu 2003/37/EK tika paredzēti paraugi, ko izmanto transportlīdzekļu tipa apstiprināšanas procedūrām, transportlīdzekļiem ir ieviestas jaunas tehnoloģijas. Rezultātā būtu jāpielāgo veidnes, ko izmanto ES tipa apstiprināšanas procedūrām.
(4)
Lai norādītu, kuru procedūru ražotājs ir izvēlējies, iesniedzot pieteikumu tipa apstiprinājuma saņemšanai, būtu jāievieš dokumenta “Informācijas mapes lapa” jauna veidne.
(5)
Lai neatkarīgiem ekonomikas dalībniekiem nodrošinātu pienācīgu piekļuvi informācijai par transportlīdzekļa remontu, tostarp informācijai saistībā ar iebūvētajām diagnostikas sistēmām un to mijiedarbību ar citām transportlīdzekļa sistēmām, ražotāji šai informācijai dod piekļuvi bez diskriminācijas un iesniedz attiecīgajai apstiprinātājai iestādei pierādījumu par sistēmu atbilstību prasībai. Būtu jāizveido atbilstošas ražotāja sertifikāta veidnes, kas sniegtu šo pierādījumu.
(6)
Būtu jādara pieejami trīs atbilstības sertifikāta paraugi, kas atbilst tipa apstiprināšanas procedūrām pabeigtiem, vairākos posmos pabeigtiem un nepabeigtiem transportlīdzekļiem.
(7)
Lai pierādītu, ka traktori, kuru tipu apstiprina, ar uz tiem uzmontētām mašīnām, un R un S kategorijas transportlīdzekļi nodrošina pietiekamu drošuma līmeni, daļa no dokumenta, kas ietilpst Eiropas Parlamenta un Padomes Direktīvas 2006/42/EK (3) VII pielikumā norādītajā mašīnu tehniskajā dokumentācijā, būtu jāietver informācijas mapē. Turklāt EK atbilstības deklarācija attiecībā uz uzmontētām mašīnām būtu jāpievieno transportlīdzekļa atbilstības sertifikātam.
(8)
Lai vienkāršotu visbiežāk izmantoto ES tipa apstiprinājuma sertifikātu, būtu jāizveido jauna veidne tikai ES pabeigta transportlīdzekļa tipa apstiprinājumam pabeigtiem transportlīdzekļiem, bet citu transportlīdzekļu tipu kombinācijām būtu jāizveido cita ES pabeigta transportlīdzekļa tipa apstiprinājuma sertifikāta veidne.
(9)
Būtu jāizveido vienota ES tipa apstiprinājuma sertifikāta veidne, kas attiektos uz visu tipu sistēmām, nolūkā vienādot un vienkāršot paraugus, ko iepriekš noteica atsevišķās Savienības direktīvās attiecībā uz katru tipa sistēmu. To pašu iemeslu dēļ būtu jāizveido vēl viens paraugs sastāvdaļām un atsevišķām tehniskām vienībām.
(10)
Būtu jāmaina ES tipa apstiprinājuma sertifikātu numerācijas sistēma, kas noteikta Direktīvā 2003/37/EK, lai atspoguļotu to jauno tiesību aktu struktūru, kuros ietvertas tipa apstiprinājuma prasības, ar kurām nodrošina atbilstību.
(11)
Lai saskaņotu to,ka tiek sniegta testēšanas svarīgākā informācija par atbilstību Regulā (ES) Nr. 167/2013 noteiktajām tehniskajām prasībām un deleģētajiem aktiem, kas pieņemti saskaņā ar minēto regulu, būtu jānosaka minimālās vispārējās prasības attiecībā uz testa protokolu formu.
(12)
Tajā pašā nolūkā tehniskajiem dienestiem būtu jāizmanto testa protokolu veidnes, kas paredzētas attiecīgajos starptautiskajos noteikumos vai EN/ISO standartā, kā norādījumus testa protokolu sastādīšanai par tehniskajām prasībām, kas noteiktas deleģētajos aktos, kas pieņemti saskaņā ar Regulu (ES) Nr. 167/2013, kas pamatojas uz starptautiskajos noteikumos vai EN/ISO standartos noteiktajām.
(13)
Lai ierobežotu slogu ražotājiem, kad tie pieprasa tipa apstiprinājumu, testa apstiprināšanas nolūkā saskaņā ar Regulu (ES) Nr. 167/2013 būtu jāpieņem testa protokoli, kas izsniegti par konkrētu sastāvdaļu un atsevišķu tehnisku vienību saskaņā ar Direktīvu 2003/37/EK, Eiropas Parlamenta un Padomes Direktīvu 2007/46/EK (4), Eiropas Parlamenta un Padomes Direktīvu 97/68/EK (5), Eiropas Parlamenta un Padomes Regulu (ES) Nr. 595/2009 (6) vai starptautiskiem noteikumiem, kas minēti Regulas (ES) Nr. 167/2013 XIII nodaļā un tās deleģētajos un īstenošanas aktos, kas pieņemti saskaņā ar minēto regulu, ar nosacījumu, ka ne būtiskas prasības, ne prasības attiecībā uz testu procedūrām kopš testa veikšanas nav mainītas.
(14)
Šajā regulā noteiktie pasākumi ir saskaņoti ar Regulas (ES) Nr. 167/2013 69. panta 1. punktā minētās komitejas viedokli,
IR PIEŅĒMUSI ŠO REGULU.
1. pants
Priekšmets
Šajā regula paredzēti Regulas (ES) Nr. 167/2013 68. pantā minētie īstenošanas pasākumi, lai noteiktu vienādus nosacījumus administratīvo prasību īstenošanai saistībā ar jaunu lauksaimniecības un mežsaimniecības transportlīdzekļu, kā arī tiem projektētu un izgatavotu sistēmu, sastāvdaļu un atsevišķu tehnisku vienību apstiprināšanai, un tādu detaļu vai aprīkojuma laišanai tirgū un nodošanai ekspluatācijā, kas var radīt nopietnu risku to sistēmu pareizai darbībai, kuras ir būtiskas transportlīdzekļa drošumam vai tā ekoloģiskajiem raksturlielumiem.
2. pants
Informācijas dokumenta un informācijas mapes veidne
Ražotāji, kas iesniedz pieteikumus ES tipa apstiprinājuma saņemšanai, iesniedz Regulas (ES) Nr. 167/2013 22. panta 1. punktā un 22. panta 2. punkta a) apakšpunktā minēto informācijas dokumentu un informācijas mapi, izmantojot šīs regulas I pielikumā dotās veidnes.
3. pants
Ražotāja sertifikāta par piekļuvi transportlīdzekļa iebūvētajām diagnostikas sistēmām (OBD), kā arī remonta un tehniskās apkopes informācijas veidne
Ražotāji, uz kuriem attiecas Regulas (ES) Nr. 167/2013 53. panta 1. punkts, kas iesniedz pieteikumus ES tipa apstiprinājuma saņemšanai, iesniedz apstiprinātājai iestādei sertifikātu par piekļuvi transportlīdzekļa OBD un transportlīdzekļa remonta un tehniskās apkopes informācijai saskaņā ar Regulas (ES) Nr. 167/2013 53. panta 8. punktu, izmantojot šīs regulas II pielikumā dotās veidnes.
4. pants
Atbilstības sertifikātu veidnes
Ražotāji izdod atbilstības sertifikātu, kā noteikts Regulas (ES) Nr. 167/2013 33. panta 1. punktā, izmantojot šīs regulas III pielikumā dotās veidnes.
5. pants
Ražotāja normatīvās plāksnītes un ES tipa apstiprinājuma marķējuma paraugi
Ražotāji saskaņā ar paraugiem šīs regulas IV pielikumā izsniedz ražotāja normatīvo plāksnīti un ES tipa apstiprinājuma marķējumu, kas minēti Regulas (ES) Nr. 167/2013 34. panta 1. un 2. punktā.
6. pants
ES tipa apstiprinājuma sertifikāta veidnes
Apstiprinātājas iestādes, izmantojot šīs regulas V pielikumā dotās veidnes, izdod ES tipa apstiprinājuma sertifikātus, kā noteikts Regulas (ES) Nr. 167/2013 25. panta 1. punktā.
7. pants
ES tipa apstiprinājuma sertifikātu numerācijas sistēma
EK tipa apstiprinājuma sertifikātus numurē saskaņā ar VI pielikumu.
8. pants
Testu rezultātu lapas veidne
Apstiprinātājas iestādes, izmantojot šīs regulas VII pielikumā dotās veidnes, izdod testu rezultātu lapas, kā noteikts Regulas (ES) Nr. 167/2013 25. panta 3. punkta a) apakšpunktā.
9. pants
Testu protokola forma
1. Testu protokola forma, kas minēta Regulas (ES) Nr. 167/2013 27. panta 1. punktā, atbilst šīs regulas VIII pielikumā noteiktajām vispārīgajām prasībām.
2. Esošie sastāvdaļu un atsevišķu tehnisku vienību testu protokoli, kas izdoti saskaņā ar Direktīvu 2003/37/EK, Direktīvu 2007/46/EK, Direktīvu 97/68/EK, Regulu (ES) Nr. 595/2009 vai Regulas (ES) Nr. 167/2013 XIII nodaļā minētajiem starptautiskajiem noteikumiem, kā arī atbilstoši tās deleģētajiem un īstenošanas aktiem, kas pieņemti saskaņā ar minēto regulu, tipa apstiprinājuma nolūkos jāpieņem saskaņā ar Regulu (ES) Nr. 167/2013 ar nosacījumu, ka kopš testa veikšanas attiecībā uz testa procedūru nav mainītas ne būtiskas prasības, ne prasības testa procedūrai. Testa protokoli, kas atbilst šiem nosacījumiem, ir uzskaitīti šīs regulas VIII pielikumā.
10. pants
To detaļu vai aprīkojuma saraksts, kas var radīt nopietnu apdraudējumu būtisku sistēmu pareizai darbībai
To detaļu un aprīkojuma saraksts, kuras var radīt nopietnu apdraudējumu tādu sistēmu pareizai darbībai, kas ir būtiskas transportlīdzekļa drošumam vai tā ekoloģiskajiem raksturlielumiem, kas minēti Regulas (ES) Nr. 167/2013 45. panta 2. punktā, ir dots šīs regulas IX pielikumā.
11. pants
Paraugs sertifikātiem tādu detaļu vai aprīkojuma laišanai tirgū un nodošanai ekspluatācijā, kas var radīt nopietnu apdraudējumu būtisku sistēmu pareizai darbībai
Apstiprinātājas iestādes izdod sertifikātu to detaļu vai aprīkojuma laišanai tirgū un nodošanai ekspluatācijā, kas var radīt nopietnu apdraudējumu tādu sistēmu pareizai darbībai, kas ir būtiskas transportlīdzekļa drošumam vai tā ekoloģiskajiem raksturlielumiem (kā minēts Regulas (ES) Nr. 167/2013 46. panta 2. punktā), izmantojot šīs regulas X pielikumā doto paraugu.
12. pants
Numerācijas sistēma sertifikātiem par tādu detaļu vai aprīkojuma laišanu tirgū un nodošanu ekspluatācijā, kas var radīt nopietnu apdraudējumu būtisku sistēmu pareizai darbībai
Sertifikāti tādu detaļu vai aprīkojuma laišanai tirgū un nodošanai ekspluatācijā, kas var radīt būtisku risku tādu sistēmu pareizai darbībai, kas ir būtiskas transportlīdzekļa drošumam vai tā ekoloģiskajiem raksturlielumiem, tiek numurēti saskaņā ar XI pielikumu.
13. pants
Stāšanās spēkā un piemērošana
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
To piemēro no 2016. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2015. gada 11. martā

Labels: 7
8
3
6